E-6321/2009

Mál þetta, sem dómtekið var hinn 8. febrúar sl., að lokinni aðalmeðferð, var höfðað fyrir dómþinginu af Netmiðlum ehf., Skeifunni 7, Reykjavík, á hendur Net heildverslun ehf., Vogabraut 4, Höfn, með stefnu birtri 4. maí 2009.

Dómkröfur stefnanda eru þær, að stefnda verði dæmd til þess að greiða stefnanda 118.723 krónur með dráttarvöxtum samkvæmt 1. mgr. 6. gr. laga nr. 38/2001, frá 23. september 2008 til greiðsludags. Þá er krafist málskostnaðar að skaðlausu.

Dómkröfur stefndu eru þær, að hún verði sýknuð af öllum kröfum stefnanda og að stefnandi verði dæmdur til að greiða stefndu málskostnað að skaðlausu.

II

Stefnandi er markaðsfyrirtæki, sem m.a. býður upp á gerð heimasíðu og veflausnir ýmiss konar. Málavextir eru þeir, að hinn 4. september 2008 gerðu stefnandi og stefnda með sér samning um að stefnandi gerði heimasíðu fyrir stefndu. Stefnda kveður stefnanda vera með staðlaðan grunn að heimasíðu sem notaður sé fyrir öll fyrirtæki sem séu í viðskiptum við hann og síðan séu færðar inn upplýsingar um hvert fyrirtæki, sem fyrirtækin sjálf komi með.

Stefnda kveður að hún og J-kk-nf E-kk-nf G-kk-nf, starfsmaður stefnanda, hafi verið í símasambandi og tölvupóstsamskiptum í september og október 2008 vegna væntanlegrar heimasíðugerðar stefnanda fyrir stefndu. J-kk-nf E-kk-nf hafi verið mjög óþreyjufullur að fá að byrja á gerð heimasíðunnar. Stefnda hafi viljað skoða vandlega það efni sem fara skyldi á heimasíðuna og hafi upplýst J-kk-þf E-kk-þf um það. Þá hafi stefnda vitað um það ákvæði samningsins, hann tæki ekki gildi fyrr en hún hefði greitt samningsfjárhæðina og sent efni til stefnanda til að setja á heimasíðuna.

Í símtali í byrjun október 2008 hafi stefnda tjáð J-kk-þgf E-kk-þgf, að samningurinn um heimasíðugerð myndi ekki taka gildi, þar sem greiðsla myndi ekki berast frá stefndu, en óvíst væri um rekstrargrundvöll stefndu, sem stofnuð hafi verið í þeim tilgangi að flytja inn vörur frá Englandi til endursölu á Íslandi.

Stefnda kveður það hafa komið sér mjög á óvart þegar reikningur frá stefnanda hafi borist, vegna fyrrgreindra ákvæða samningsins. Stefnda kveðst strax hafa haft samband við stefnanda og mótmælt reikningnum. Í janúar 2009 hafi stefnda boðist til að greiða 10.000 krónur, en því hafi stefnandi hafnað.

Innheimtubréf stefnanda er dagsett 3. mars 2009.

Með bréfi, dagsettu 16. mars 2009, hafnaði stefnda greiðslu kröfunnar.

III

Stefnandi byggir kröfur sínar á því, að hann hafi annast heimasíðugerð, hýsingu, kerfaleigu og aðra þjónustu því tengdu fyrir stefndu. Reikningur vegna þessa sé útgefinn 23. september 2008 með gjalddaga sama dag og að fjárhæð 118.723 krónur. Gjalddagi í viðskiptum aðila hafi verið útgáfudagur reikninga og miðist dráttarvaxtakrafa við það tímamark. Skuldin hafi ekki fengist greidd þrátt fyrir innheimtutilraunir og því sé nauðsynlegt að höfða mál til greiðslu hennar.

Um lagarök vísar stefnandi til reglna samninga- og kröfuréttar um loforð og efndir fjárskuldbindinga.

Kröfu um dráttarvexti byggir stefnandi á lögum nr. 38/2001, um vexti og verðtryggingu.

Kröfu um málskostnað byggir stefnandi á 1. mgr. 130. gr. laga nr. 91/1991, um meðferð einkamála.

IV

Stefnda byggir kröfu sína um sýknu á því, að samningurinn, sem aðilar hafi gert með sér hinn 4. september 2008, hafi ekki tekið gildi. Í samningnum séu viðskiptaskilmálar sérstaklega tilgreindir, þar sem segi að samningurinn taki gildi þegar greiðsla hafi borist frá stefndu. Stefnda hafi ekki greitt til stefnanda umsamda greiðslu fyrir gerð heimasíðunnar og hafi samningurinn því ekki tekið gildi.

Í umræddum samningi segi einnig að kaupandi skuli leggja fram allt efni sem fara skuli á vefinn. Stefnda hafi ekki afhent stefnanda neitt efni til að setja á heimasíðu stefndu og hafi stefnandi því með engu móti getað unnið að heimasíðu fyrir stefndu.

Stefnda hafi ekki greitt til stefnanda, þar sem stefnda hafi ekki óskað eftir því að samningurinn tæki gildi. Eins og segi í skilmálum samningsins skuli kaupandi vera tilbúinn með allt efni sem fara skuli á heimasíðuna innan tveggja vikna frá staðfestingu samnings. Stefnda hafi vitað um þetta ákvæði samningsins og hafi m.a. viljað vera tilbúin með allt það efni sem skyldi fara á heimasíðuna áður en samningurinn tæki gildi.

Í viðskiptum aðila máls þessa sé um að ræða samning á stöðluðu formi, sem stefnandi hafi einhliða útbúið og sett fram skilmála. Það sé meginregla í samningarétti að óljós ákvæði í einhliða skilmálum skuli túlkuð þeim aðila í óhag sem samið hafi skilmálana eða látið semja þá. Ekki sé unnt að krefja efnda á samningi sem ekki hafi tekið gildi og sé það í algerri andstöðu við reglur samningaréttarins.

Um lagarök vísar stefndi til meginreglu samningaréttarins og einnig til laga nr. 7/1936, um samningsgerð, umboð og ógilda samninga, með síðari breytingum, auk laga um lausafjárkaup nr. 50/2000.

Kröfu um málskostnað byggir stefndi á XXI. kafla laga nr. 91/1991, um meðferð einkamála.

V

Ágreiningur máls þessa lýtur að því hvort stefndu beri að greiða reikning, sem stefnandi hefur gert stefndu vegna heimasíðugerðar.

Í málinu liggur frammi pöntun, dagsett 4. september 2008, rituð á staðlað eyðublað útbúnu af stefnanda, undirrituð af J-kk-þgf E-kk-þgf G-kk-þgf f.h. stefnanda, sem sagður er sölumaður á pöntuninni, og af S-kvk-þgf K-kvk-þgf G-kvk-þgf f.h. stefndu. Þar kemur fram lýsing á því hver er kaupandi, lýsing á vöru, skilmálar, vinnuferli, viðskiptaskilmálar og þjónusta, sem keypt er. Í skilmálum samningsins kemur fram að vefurinn verði afhentur innan tveggja vikna frá viðtöku gagna og að gengið verði frá reikningi við staðfestingu samnings.

Samkvæmt viðskiptaskilmálum samningsins átti samningurinn að taka gildi þegar greiðsla hefði borist frá stefndu til stefnanda. Þá voru greiðsluskilmálar þeir að gengið skyldi frá reikningi til stefndu við staðfestingu samnings.

Samkvæmt meginreglum samningaréttar eru aðilar bundnir af samningi við undirritun tilboðs. Hins vegar ber að líta til fyrrgreindra viðskiptaskilmála, sem samdir voru af stefnanda, þar sem gildi samningsins er bundið við að kaupandi greiði samningsverðið. Verður því að líta svo á, að aðilar hafi samið svo um að stefnda hefði það í hendi sér að samningurinn tæki gildi og væri ekki með undirritun sinni búin að skuldbinda sig til að greiða samningsfjárhæðina. Verður stefnandi að bera hallann af hinum óljósu skilmálum samningsins, sem hann sjálfur samdi. Ber því að fallast á kröfu stefndu um sýknu af kröfum stefnanda.

Eftir þessari niðurstöðu ber að dæma stefnanda til þess að greiða stefndu málskostnað, sem þykir hæfilega ákveðinn 200.000 krónur.

H-kvk-nf Þ-kvk-nf héraðsdómari kvað upp dóm þennan.

D Ó M S O R Ð :

Stefndi, Net heildverslun ehf., er sýkn af kröfum stefnanda, Netmiðlum ehf., í máli þessu.

Stefnandi greiði stefnda 200.000 krónur í málskostnað.

H-kvk-nf Þ-kvk-nf